<classify> WAKUU wa mashirika yanayojishughulisha na utoaji wa msaada wa kisheria wanakutana Dodoma kujadili mbinu stahiki za kupanua wigo wa utoaji wa huduma za kisheria nchini.Lengo kuu la mkutano huo ni kuwakwamua Watanzania maskini kutoka katika matatizo mbalimbali ya kisheria na kuwasaidia kupata haki zao. Kongamano hilo linawakutanisha pamoja wakurugenzi na wajumbe wa bodi kutoka katika mashirika ya msaada wa kisheria yanayotekeleza miradi ya huduma za kisheria maeneo mbalimbali nchini chini ya ufadhili wa Shirika la Legal Services Facility LSF.Mkutano huu unatoa fursa kwa wadau wa utoaji wa huduma za kisheria, hasa wale wanafadhiliwa na LSF, kujadili mafanikio, changamoto mbalimbali na njia bora za katika utoaji wa huduma za kisheria na namna ya kufikisha huduma za kisheria kwa watanzania wengi wahitaji, hasa waishio vijijini, alisema Meneja Mradi wa LSF-Ramadhan Maselle, wakati wa ufunguzi wa mkutano huo.Alisema kwa mwaka jana wamefikiwa watu zaidi ya milioni tatu ikilinganishwa na mwaka 2017 ambapo watu milioni 1.4 walifikiwa katika kupata elimu ya sheria. Alisema kwa upande wa msaada wa kisheria mwaka jana walifikiwa watu 76,000 ikilinganishwa na mwaka 2017 ambapo watu 6,5000 walifikiwa.Ni wazi kabisa kumekuwa na ongezeko katika kuwafikia na kubadili mtazamo, maisha ya wananchi kwa kuwawezesha kupata stahiki zao kwa maendeleo bora ya kijamii na kiuchumi kila mwaka, alisema. Alieleza kuwa lengo kuu la kongamano, kwa mujibu wa Maselle, ni kuhakikisha huduma za kisheria na wasaidizi wa kisheria zinawafikia Watanzania wengi wenye matatizo ya kisheria, mpaka katika ngazi za vijiji.Alisema washiriki wa mkutano pia watapata nafasi kujadili kwa mapana na marefu miradi ya LSF, mbinu za kufanya miradi, shughuli inayotekelezwa na vituo vya msaada wa kisheria, mashirika na wadau mbalimbali chini ya ufadhili wa LSF, iwe endelevu. Uendelevu wa miradi ni jambo la msingi sana, ndio maana kauli mbiu ya kongamano hili la 2019 ni mashirika yanayofadhiliwa na LSF baada ya 2020; Uwezo na Changamoto.Kauli mbiu hii inatoa fursa kwa LSF, mashirika yanayofadhiliwa na LSF na wadau wengine, kujadili mbinu mbadala za kuhakikisha shughuli na miradi ya usaidizi wa kisheria na utoaji wa huduma za kisheria, inakuwa endelevu hata kama ufadhili wa LSF hautakuwepo, alisema.Alisema mijadala na mikakati itakayotokana na mkutano huo itaisaidia LSF, mashirika yanayofadhiliwa na LSF na wadau wengine kupata uelewa mpana kuhusu mbinu mbadala zitakazosaidia kupata fedha na rasilimali fedha kutoka vyanzo mbalimbali mbadala kwa ajili ya utekelezaji wa miradi ya usaidizi wa kisheria na hatimae kuwakwamua watanzania masikini kutoka katika matatizo mbalimbaili ya kisheria yanayowakabili.  <topic>: kitaifa 